钦定古今图书集成/明伦汇编/氏族典/第077卷 > 《滕县志》 > 吴悉达
## 钦定古今图书集成/明伦汇编/氏族典/第077卷 > 《滕县志》 > 吴悉达

按《魏书吴悉达传》：“悉达，河东闻喜人也。弟兄三人，年
并幼小，父母为人所杀，四时号慕，悲感乡邻。及长报
仇，避地永安。昆弟同居，四十馀载，闺门和睦，让逸竞
劳。虽于俭年，糊𫗴不继，宾客经过，必倾所有。每守宰
殡丧，私办车牛，送终葬所。邻人孤贫窘困，莫不解衣
辍粮，以相赈恤。乡闾五百馀人，诣州称颂焉。刺史以”
悉达兄弟行著乡里，板赠悉达父渤海太守。悉达后
欲改葬，亡失坟墓，推寻弗获，号哭之声，昼夜不止，叫
诉神祇。忽于悉达足下地陷，得父铭记。因迁葬曾祖
已下。三世九丧，倾尽资业，不假于人，哀感毁悴，有过
初丧。有司奏闻，摽闾复役，以彰孝义。